Regverdigheid spruit in Sion uit
17. (a) Wat sal lede van die Israel van God genoem word? (b) Wat is die enigste offerande wat nodig is vir die vergifnis van sondes?
17 Wat van die Israel van God? Deur middel van Jesaja sê Jehovah vir hulle: "Wat julle betref, julle sal die priesters van Jehovah genoem word; die dienaars van ons God sal julle genoem word. Die rykdom van die nasies sal julle eet, en in hulle heerlikheid sal julle uitgelate oor julleself praat" (Jesaja 61:6). In eertydse Israel het Jehovah die Levitiese priesterdom voorsien om offers namens die priesters self en hulle mede-Israeliete te bring. Maar in 33 G.J. het Jehovah opgehou om die Levitiese priesterdom te gebruik en het hy 'n beter reëling ingestel. Hy het die volmaakte lewe van Jesus as 'n offerande vir die sondes van die mensdom aanvaar. Sedertdien was geen ander offerande nodig nie. Jesus se offerande geld vir ewig.—Johannes 14:6; Kolossense 2:13, 14; Hebreërs 9:11-14, 24.
18. Watter soort priesterdom maak die Israel van God uit, en wat is hulle opdrag?
18 Hoe is die lede van die Israel van God dan "die priesters van Jehovah"? Toe die apostel Petrus aan ander gesalfde Christene geskryf het, het hy gesê: "Julle is ''n uitverkore ras, 'n koninklike priesterdom, 'n heilige nasie, 'n volk vir spesiale besit, sodat julle die voortreflikhede alom bekend sou maak' van die een wat julle uit die duisternis tot in sy wonderbare lig geroep het" (1 Petrus 2:9). Gevolglik maak die gesalfde Christene as 'n groep 'n priesterdom uit wat 'n spesifieke opdrag het: om die nasies van Jehovah se heerlikheid te vertel. Hulle moet sy getuies wees (Jesaja 43:10-12). Dwarsdeur die laaste dae het gesalfde Christene hierdie lewensbelangrike opdrag getrou uitgevoer. Gevolglik is daar nou miljoene wat saam met hulle deelneem aan die werk om van Jehovah se Koninkryk te getuig.
19. Watter diens sal gesalfde Christene die voorreg hê om te verrig?
19 Verder het lede van die Israel van God die vooruitsig om op 'n ander manier as priesters te dien. Ná hulle dood word hulle tot onsterflike geeslewe in die hemel opgewek. Daar dien hulle nie net as heersers saam met Jesus in sy Koninkryk nie, maar ook as priesters van God (Openbaring 5:10; 20:6). As sodanig sal hulle die voorreg hê om die voordele van Jesus se losprysoffer ten behoewe van die getroue mense op aarde aan te wend. In die apostel Johannes se visioen wat in Openbaring hoofstuk 22 opgeteken staan, word hulle weer as "bome" beskryf. Al 144 000 "bome" word in die hemel gesien, waar hulle "twaalf vrugteoeste voortbring, wat elke maand hulle vrugte oplewer. En die blare van die bome [is] vir die genesing van die nasies" (Openbaring 22:1, 2). Wat 'n wonderlike priesterlike diens is dit tog!
Jesaja 61:5 het moontlik in die ou tyd 'n vervulling gehad, aangesien nie-Jode saam met vleeslike Jode na Jerusalem teruggegaan het en waarskynlik gehelp het om die land te herstel (Esra 2:43-58). Maar dit wil voorkom of die profesie van vers 6 af net op die Israel van God van toepassing is.